
Gyermekkori szexuális bántalmazást követő reviktimizáció és kockázatos szexuális viselkedés felnőttkorban: a szexuális asszertivitás közvetítő szerepe

A gyermekkori szexuális abúzus számtalan pszichés vagy funkcionális következménnyel járhat együtt. Gyakori emellett a maladaptív szexuális sémák következtében megjelenő rizikós szexuális viselkedés, illetve reviktimizáció is. Az abúzust elszenvedett egyének továbbá gyakran számolnak be csökkent szexuális asszertivitásról. A jelen kutatás célja a gyermekkori szexuális abúzus, a felnőttkori reviktimizáció és rizikós szexuális viselkedések kapcsolatának vizsgálata, valamint a szexuális asszertivitás közvetítő szerepének feltárása. A jelen kutatás egy nagyobb, nemzetközi projekt részeként jött létre. Az összefüggéseket strukturális egyenlet modellezés segítségével egy nagyobb, populációs magyar mintán (N = 10 937; nők = 4 236; M = 36,76; SD = 11,95) vizsgáltuk. Résztvevőink a gyermekkori szexuális abúzus következtében alacsonyabb szexuális asszertivitásról számoltak be, mely asszertivitás ugyanakkor negatívan prediktálta a későbbi, felnőttkori abúzus átélését. Eredményeink tehát felhívják a figyelmet a szexuális asszertivitás meghatározó szerepére az előbbiekben felvázolt kapcsolati összefüggésben, ezáltal implikálhatják bizonyos prevenciós vagy intervenciós programok szükségszerűségét, kifejezetten, –de nem kizárólagosan előzetesen abúzust elszenvedett egyének számára.

A jelen projekthez 2020 nyarán csatlakoztam, mely egy magyar szervezésű nemzetközi projekt részeként jött létre. Keretei között bekapcsolódtam az adatfelvétel és adaptáció bizonyos fázisaiba, amelyek során a kérdőívek fordításával, a projekt reklámozásával, illetve később az adatok tisztításával, feldolgozásával is foglalkoztam. Jelenleg is több, az említett projekthez köthető kézirat munkálataiban részt veszek. A jelen dolgozat tekintetében témavezetőm segítségével a kutatás minden aspektusát önállóan végeztem.



